

МОТИВИ ЗА КОНКРЕТНАТА НЕОБХОДИМОСТ ОТ ПРИЕМАНЕ
НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 22 ЗА УПРАВЛЕНИЕ НА ГОРСКИТЕ ТЕРИТОРИИ НА ОБЩИНА КУКЛЕН


І.Причини, които налагат приемането на наредбата.
Предложеният проект на Наредба № 22 за управление на горските територии на община Куклен има за цел да приведе подзаконовата нормативна уредба в съответствие с изискванията на Закон за горите. Проектът за изменение и допълнение на Наредба № 22 за управление на горските територии на община Куклен предвижда синхронизация на разпоредбата на чл. 44 от наредбата със разпоредбата на чл. 266 от ЗГ. Проектът обхваща следните промени, структурирани в три параграфа:
§ 1. В чл. 44, ал.1 се прави следното изменение:
Думите „от 50 до 3000 лв.“  се заменят с „от 500 до 5000 лв.“
§ 2. В чл. 44, ал. 2 се прави следното изменение:
Думите  „от 100 до 5000 лв.“  се заменят с „от 2000 до 20 000 лв.“
§ 3. Създава се в чл. 44  нова  ал. 3 със следния текст:
Чл. 44, ал. 3 Когато нарушението по ал. 1 е извършено повторно, наказанието е глоба от 1000 до 10 000 лв. или безвъзмезден труд в полза на обществото.
Разпоредбата на чл. 266 от ЗГ гласи:
Чл. 266. (1) Наказва се с глоба от 500 до 5000 лв., ако не подлежи на по-тежко наказание, физическо лице, което в нарушение на този закон и на подзаконовите актове по прилагането му сече, извозва, товари, транспортира, разтоварва, придобива, съхранява, преработва или се разпорежда с дървесина и недървесни горски продукти.
 (2) Когато нарушението по ал. 1 е извършено от юридическо лице или едноличен търговец, се налага имуществена санкция в размер от 2000 до 20 000 лв.
 (3) Когато нарушението по ал. 1 е извършено повторно, наказанието е глоба от 1000 до 10 000 лв. или безвъзмезден труд в полза на обществото.
Предвидените наказания в наредбата трябва да са идентични с предвидените в закона, а това налага промяна на подзаконовия акт от местно значение, тъй като законовите разпоредби от Закона за горите са обнародвани в ДВ, бр. 11 от 02.02.2023 г.
По проекта е извършена частична предварителна оценка на въздействието по чл. 20, ал. 2 от Закона за нормативните актове. На основание чл. 26, ал. 3 от Закона за нормативните актове, проектът е публикуван за обществена консултация на интернет страницата на община Куклен и на Портала за обществени консултации, като на заинтересованите лица и организации е предоставен срок от 30 дни за становища, възражения и предложения.

II.Цел на наредбата.
  Целта на проекта е постигане съответствие на разпоредбите на наредбата и разпоредбите на Закон за горите, относно предвидените санкции за нарушения на законовите правила и норми.

III. Финансови средства, необходими за прилагането на наредбата.
   Предложеният проект  няма да окаже въздействие върху общинския  бюджет. Отделно за изпълнението на проекта на наредбата не са необходими допълнителни разходи или други плащания от бюджета на общината. Глобите и имуществените санкции, които са събрани от общинската администрация в хипотезите на Наредба № 22 за управление на горските територии на община Куклен, се внасят в бюджета на община Куклен.

ІV. Анализ за съответствие с правото на Европейския съюз.
  Предложеният проект не е свързан с транспониране на актове на Европейския съюз, поради което не се налага да бъде изготвена справка за съответствие с европейското право. 

